**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 20.09.2019, ora 08.00 – 21.09.2019, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 21.09.2019, ora 07.00**

**RÂURI**

**Debitele au fost în general staţionare.**

Debitele se situează, în general, la valori cuprinse între 30-90% din mediile multianuale lunare, mai mici pe unele râuri din bazinele hidrografice: Mara, Tur, Bistra, Cerna, Suceava, Tazlău, Putna, Bârlad, Sitna şi Jijia, pe cursul Siretului, cursul superior al Crasnei, cursurile inferioare ale Timișului, Bârzavei și Carașului, pe unii afluenți ai Someșului (Ilișua, Lonea, Fizeș, Lăpuș), Crișului Negru (Valea Roșie, Holod, Teuz), Mureșului (Iara, Vișa), Oltului superior și mijlociu (Râul Negru, Covasna, Ghimbăşel, Homorod, Breaza, Hârtibaciu) și Argeşului superior (Arefu, Vâlsan, R. Doamnei).

În interval s-a emis o **ATENŢIONARE HIDROLOGICĂ** pentru fenomene imediate.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, staționare.**

Sunt posibile creşteri de niveluri şi debite pe unele râuri mici din zonele de deal și munte din nordul și nord-estul țării, datorită precipitaţiilor, în general slabe cantitativ, prognozate.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în ţară (secţiunea Baziaş) în intervalul 20–21.09.2019 a fost în scădere**, având valoarea de 2800 m3/s, sub media multianuală a lunii septembrie (3800 m3/s).

În aval de Porţile de Fier debitele au fost în scădere pe sectorul Gruia-Giurgiu și în creștere pe sectorul Oltenița-Tulcea.

**Debitul la intrarea în ţară (secţiunea Baziaş) va fi în scădere (2600 m3/s).**

În aval de Porţile de Fier, debitele vor fi în scădere pe sectorul Gruia – Olteniţa şi în creștere pe sectorul Călăraşi – Tulcea.

**2.** **Situaţia meteorologică în intervalul 20.09.2019, ora 09.00 –21.09.2019, ora 06.00**

**ÎN ŢARĂ**

Vremea a fost răcoroasă, chiar rece pentru această dată în jumătatea de nord a țării. În nord-estul, nordul și, parțial, centrul țării, s-au semnalat înnorări temporare, iar local în Moldova și izolat în Maramureș, Transilvania și Dobrogea au fost averse. În nordul Carpaților Orientali, la peste 1700 m altitudine, trecător, a nins slab. În restul teritoriului, cerul a fost variabil. Vântul a suflat slab și moderat, cu unele intensificări în zonele montane și, local și temporar, în regiunile nord-vestice, estice și centrale. Temperaturile maxime s-au încadrat între 13 grade la Darabani, Suceava și Întorsura Buzăului și 24 de grade la Calafat, iar la ora 06.00 se înregistrau valori termice cuprinse între -6 grade la Miercurea Ciuc și 11 grade la Șiria, Gura Portiței și Constanța-Dig. La începutul și sfârșitul intervalului, izolat, în depresiuni, s-a produs brumă.

***Observaţie:*** *de ieri dimineață, de la ora 06.00, a fost în vigoare 1 atenționare cod galben emisă de către SRPV Bacău.*

**LA BUCUREŞTI**

Vremea s-a menținut răcoroasă. Cerul a fost variabil, iar vântul a suflat slab și moderat. Temperatura maximă a fost de 22 de grade la Filaret, 21 de grade la Băneasa și 20 de grade la Afumați, iar la ora 06.00 se înregistrau 4 grade la Băneasa, 6 grade la Afumați și 8 grade la Filaret.

**3. Prognoza meteorologică în intervalul 21.09.2019, ora 09.00 –22.09.2019, ora 09.00**

**ÎN ŢARĂ**

Vremea va fi răcoroasă, chiar rece dimineața și noaptea în majoritatea zonelor. Cerul va fi variabil la senin, iar vântul va fi moderat în regiunile estice și sud-estice, precum și pe crestele montane și va sufla slab în rest. Temperaturile maxime se vor încadra între 14 și 24 de grade, iar cele minime între 2 și 12 grade, mai coborâte în zonele depresionare, până la -4 grade în cele din estul Transilvaniei. Izolat, mai ales în depresiuni, se va produce brumă, iar pe arii restrânse, în cursul nopții, va fi ceață.

**LA BUCUREŞTI**

Vremea va fi răcoroasă, chiar rece dimineața și noaptea. Cerul va fi mai mult senin, iar vântul va sufla slab până la moderat. Temperatura maximă va fi de 20...21 de grade, iar cea minimă de 7...9 grade, mai scăzută în zona preorășenească, spre 4...5 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

***Administrația Națională Apele Române*** informează că la 20.09.2019 un reprezentant ONG Mare Nostrum a semnalat prezenţa unui delfin eşuat, pe plaja situată între Modern şi Zoom Beach, din municipiul Constanţa.

A fost informat, conform protocolului de colaborare, I.N.C.D.M. „Grigore Antipa”.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 19.09.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

**Garda Naţională de Mediu - Comisariatul Judeţean Vaslui** informează că la 20.09.2019, la ora 01:00, s-a răsturnat o cisternă încărcată cu 26 tone de motorină, pe drumul european E 581, între localităţile Tutova şi Bădeana, judeţul Vaslui. S-a scurs pe sol o cantitate de circa 6 tone de motorină. Nu au fost afectate cursuri de apă de suprafaţă. O echipă a G.N.M. C.J. Vaslui s-a deplasat la faţa locului.

**Garda Forestieră Râmnicu Vâlcea** informează despre producerea la 19.09.2019, la ora 15:30, unui incendiu de litieră pe raza Ocolului Silvic Drăgăneşti Olt, în zona municipiului Slatina, judeţul Olt. A fost afectată o suprafață de 0,21 ha, în fond forestier proprietate publică de stat. Incendiul a fost stins în aceeaşi zi, la ora 16:50, de personalul silvic, pompieri şi polițiști.

**Garda Forestieră Râmnicu Vâlcea** informează despre producerea la 19.09.2019, la ora 13:30, unui incendiu de litieră pe raza Ocolului Silvic Craiova, în zona localităţii Teasc, judeţul Dolj. A fost afectată o suprafață de 1,0 ha, în fond forestier proprietate publică de stat. Incendiul a fost stins în aceeaşi zi, la ora 16:00, de personalul silvic, pompieri şi cetăţeni.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 19.09.2019-20.09.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE